SET ปิดบวก 10 จุด ทำ “นิวไฮ” รอบกว่า 2 ปี รับแรงหนุน “ฟันด์โฟลว์” ไหลเข้าต่อเนื่อง
SET ปิดบวก 10 จุด ทำ “นิวไฮ” ในรอบ 2 ปี 6 เดือน แตะระดับ 1,711.58 จุด รับแรงหนุน “ฟันด์โฟลว์” ไหลเข้าต่อเนื่อง และคลายกังวลเฟด
17 ก.พ. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยวันนี้ปรับตัวขึ้นได้ดี เช้าเปิดกระโดดและขึ้นไปทำจุดสูงสุด 1,718.55 จุดสูงสุดในรอบ 2 ปี 6 เดือน จากเดือน ส.ค.2562 ตอบรับเม็ดเงินของนักลงทุนต่างชาติไหลไหลเข้ามาต่อเนื่อง โดยมีแรงซื้อเข้ามามากในหุ้น SCC หนุนตลาดด้วย
ทั้งนี้ รายงานการประชุมธนาคารกลางสหรัฐ (เฟด) ระบุว่าคงไม่ปรับขึ้นอัตราดอกเบี้ยเร็วและแรงอย่างที่ตลาดคาดว่าจะขึ้น 7 ครั้งในปีนี้ แต่จะดูตามสถานการณ์ ณ เดือนนั้นๆ ทำให้ทิศทางการลงทุนในสินทรัพย์เสี่ยงผ่อนคลายลง นอกจากนี้ สถานการณ์ความตึงเครียดยูเครนและรัสเซียก็เริ่มคลี่คลาย หนุนการลงทุนในสินทรัพย์เสี่ยง
สำหรับแนวโน้มการลงทุนในวันพรุ่งนี้มีโอกาสปรับตัวขึ้นไปได้ต่อ แต่อาจกรอบการขึ้นคงจำกัด และต้องระมัดระวังแรงขายทำกำไรหลังจากดัชนีปรับตัวขึ้นไปมาก โดยเฉพาะหุ้น Old Economy และ Value Play ขึ้นไปสูงมากแล้ว
โดยให้แนวต้านแรกที่ 1,725 จุด แนวต้านถัดไป 1,740 จุด ส่วนแนวรับที่ 1,705 และ 1,695 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 8,954.36 ล้านบาท ปิดที่ 170.50 บาท ราคาไม่เปลี่ยนแปลง
SCC มูลค่าการซื้อขาย 4,192.34 ล้านบาท ปิดที่ 399.00 บาท เพิ่มขึ้น 11.00 บาท
BBL มูลค่าการซื้อขาย 3,484.34 ล้านบาท ปิดที่ 145.00 บาท ราคาไม่เปลี่ยนแปลง
CPALL มูลค่าการซื้อขาย 2,820.68 ล้านบาท ปิดที่ 65.25 บาท เพิ่มขึ้น 0.75 บาท
ADVANC มูลค่าการซื้อขาย 2,774.82 ล้านบาท ปิดที่ 240.00 บาท เพิ่มขึ้น 3.00 บาท